钦定古今图书集成/历象汇编/乾象典/第077卷 > 性理会通 > 《上天鼓文》程浩
## 钦定古今图书集成/历象汇编/乾象典/第077卷 > 性理会通 > 《上天鼓文》程浩

“雷车阗阗，六合喧吼。骤风雨于南极，族星云于北斗。
蹙东海以波荡，摆太山而瓜剖。玉石至坚，切如泥泞；
松柏至劲，粉为枯朽。鼍皮击考，而魑魅晱旸；龙领抵
触，而鲸鲵奔走。陶铸造化之𬬻，而鸿毛万像；斡运干
坤之柄，而婴孩群有。由是言，则九鼎琐细，三山培𪣻。
鼒鼐可以指挥，蓬莱可以背负。殊不测离苍天之近”
远，当惧惊魂；在元云之几重，徒劳矫首。及夫白日雨
歇，长虹霁后，列缺缓辔，元冥假手。蓄残怒之未泄，闻
馀音之良久。而小子之谬学，敢献疑于座右。今若为
善恶之宰主，操赏罚之休咎，胡不扶持颜、闵之膻行，
夭阏跖、𫏋之首寿。罪一乱臣，惩天下之凶丑；旌一孝
行，激天下之悌友。法高悬于尧典，刑丕试于周后。何
必霹雳潜屋之龙，养育吠尧之狗。